Yvone Namaganda y’omu ku bazira ba Uganda era ng’omuwala ono yazaalibwa mu mwaka gwa lukumi mu lwenda kyenda mu musanvu ate n’afa ng’ennaku z’omwezi kkumi na nnya omwezi Ogwokuna omwaka gwa nkumi bbiri mu munaana. Ono yali mwana w’omwami n’omukyala Paul ne Rebecca Ssewannyana era nga yafiira mu muliro ogwayokya ekisulo mwe yali asula oluvannyuma lw’okweserejja mu kisulo kino ng’alwanirira okuggyayo banne abaali bakyali mu kisulo ssaako okubayamba baleme okufa nnabbambula w’omuliro eyali akutte ekisulo ky’essomero mwe baali basula . Nabbambula w’omuliro yakwata ekimu ku bisulo by’essomero lya Buddo Junior School erisangibwa mu kirommita kkumi na ttaano okuva mu Kampala mu disitulikiti ya Wakiso. Yvonne Namaganda yazaalibwa omwami n’omukyala Paul ne Rebecca Ssewannyana e Kanoni mu disitulikiti y’e Gomba. Emisomo gye yagitandikira mu ssomero eriyitibwa Aidah and Topher Kindergarten, bwe yavaayo n’agenda ku ssomero lya Buddo Junior School era ng’eno yalinayo obukulu bw’okuyungirira ensonga z’abakulembeze b’abayizi bonna mu ssomero lya Buddo Junior school.Omuwala ono Yvonne Namaganda yafiira mu muliro ogwayokya ekisulo ky’abayizi e Buddo ng’ennaku z’omwezi kkumi na nnya omwezi Ogwokuna mu mwaka gwa nkumi bbiri mu munaana oluvannyuma lw’omuwala ono okulafuubana ennyo okuwonya banne bonna omuliro era okukkakkana ng’abayizi kkumi na mwenda bonna baggyiiridde mu nabbambula w’omuliro guno. Mu kiro ekyentiisa, ekisulo ky’abayizi ekimanyiddwa ng’ekya Nassolo ku ssomero lya Buddo Junior kyakwata omuliro, Namaganda n’akola buli ekisoboka kyonna okusobola okuggula oluggi lw’ekisulo kyokka ekyewuunyisa mu kifo ky’okufuluma ataase obulamu bwe, yadda mu kweserejja munda mu kisulo ng’alafuubana kuwonya bulamu bwa banne. Era bw’atyo mukazi wattu yatuuka kufa kiziyiro kya mukka ogwali munda mu kisulo ekyali kyakoledde dda omuliro. Ng’ennaku z’omwezi mwenda omwaka gwa nkumibbiri kkumi na musanvu , Paalamenti ya Uganda yalangirira Namaganda ng’omu ku bazira b’eggwanga Uganda olw’obuzira bwe yayolesa ng’ataasa banne okuggyiira mu muliro ku myaka gye emito egyo. Namaganda yalina emyaka kkumi gyokka we yakolera ekikolwa ekyo eky’obuzira. N’olukiiko olukulu olw’obwakabaka bwa Buganda nalwo lwamuwa ekitiibwa era bw’atyo n’assibwa mu Mafumu ne Ngabo akatabo akalimu abazira ba Buganda.